《箜篌引》
明代·释函是

北风何凄凄，吹我百衲衣。膏雨何霏霏，泽我西山薇。

披衣可禦何，采薇聊充饥。顾影成独立，无俦终怨谁。

登高眺远空，心与空俱驰。空里有江山，江山多是非。

是非靡所穷，我心归无期。忽然返蓬庐，还我未登时。

读书晤古人，将以娱心脾。叔夜不偶俗，东市良堪悲。

夜闻鼓琴声，形神离不离。鲍公谓尸解，此语至今疑。

子房已辞汉，竟为帝王师。文若似子房，事曹欲何为。

严辞折董昭，饮药甘如饴。各自用其天，身世犹云霓。

生死不足畏，人心焉能知。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。